Бжьыхьэр къыдогъэблагъэ!
Бахъсэн къалэм и щIалэгъуалэр бжьыхьэм пежьащ къафэхэмкIэ. «Бжьыхьэм и плъыфэхэр» зыфIаща а Iуэхур и жэрдэмщ щIыпIэм щылажьэ «Галактика» щIалэгъуалэ центрым.
Тхьэмпэ дыщафэхэр куэду щыплъагъу, макъамэ дахэхэр щыIу утыку къызэрагъэпэщам зэпеуэ зэмылIэужьыгъуэхэр щрагъэкIуэкIащ, къекIуэлIахэм уэрэдкIэ яхуэупсащ ПащIэ Аминэрэ БешкIур Ислъамрэ.
КъэфэнкIэ зэхьэзэхуа хъыджэбзхэм ящыщу нэхъ дахэу, екIуу утым итауэ къалъытащ Бещто Маргаритэ, щауэхэм — Хьэжь Астемыр.
«ЩIалэгъуалэм я нэгу зэрызедгъэужьыным яужь дитщ. Я нэгу зрагъэужь къудей мыхъуу, ахэр хэдгъэгъуэзэнущ ди лъахэм къыдекIуэкI хабзэхэмрэ щэнхабзэмрэ», — къыхигъэщащ щIалэгъуалэ центрым и лэжьакIуэ Шыбзыхъуэ Аминэ.
ТЫIЭЩ Элинэ.
